 Na SHABAN MAKOKHA Jacinta Khasungu aliweka eneo la Magharibi kwenye ramani ya kitaifa  baada ya kuibuka kuwa wasichana bora  kote nchini katika mitihani ya darasa la nane (KCPE) ambao matokeo yake yalitangazwa na Waziri wa Elimu Ezekiel Machogu jana. Bi Khasungu wa shule ya msingi ya wasichana ya St Anne’s Mumias, kaunti ya Kakamega, alipata alama 427 kati ya 500 na kuibuka msichana bora zaidi nchini  katika mtihani huo ulioashiria  mwisho wa mtaala wa 8-4-4. Bensel Okwemba wa Shule ya St Joseph,Kakamega alijiunga na wanafunzi wengine waliofanya vizuri akiwa na alama 423 akifuatiwa kwa karibu na Clifford Alusiola wa Fesbeth Academy aliyepata alama 420. Ingawa Khasungu aliibuka msichana bora, alama alizopata ni chini ya matarajio aliyokuwa nayo. “Sishangai nimepata alama 427. Lakini hizo sio nilizotarajia. Nilitarajia kupata 430 na zaidi, lakini ninaridhika na kile ambacho Mungu amenipa kwa sababu nimeibuka kuwa msichana bora zaidi nchini Kenya,” alisema msichana huyo mwenye umri wa miaka 14. Binti  huyo ambaye ni mzaliwa wa pili, anahusisha matokeo bora na kusikiliza ushauri kutoka kwa walimu na wazazi huku akimtanguliza Mungu katika shughuli zake. Nia yake ni kujiunga na shule ya Upili ya Kenya High ili aweze kutimiza ndoto yake ya kuwa Mhandisi wa Matibabu. Mwalimu mkuu wa shule ya msingi ya St Anne’s Sister Cyrila Sanya alisema darasa la nane la 2023 lilionyesha ishara zote za kufanya vizuri katika mitihani yao ya kitaifa. “Msichana aliyeibuka bora alikuwa  ameongoza katika darasa lake kutoka madarasa ya chini. Tulitarajia mema kutoka kwake na Mungu amejibu maombi yetu. Nafasi aliyoshika si kwa makosa, alistahili,” alisema Sister Sanya. Shule hiyo ilikuwa na watahiniwa 289 wa mitihani ya KCPE na matokeo ya mwaka huu yalikuwa bora kuliko ya mwaka jana ambapo mtahiniwa bora alipata alama 422. Mjomba wa Khasung, Mathews Mwanza alimsifu msichana huyo akisema amekuwa fahari kwa familia.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  